Document ID: 32006D0350

A BIZOTTSÁG HATÁROZATA
(2006. április 28.)
az ózonréteget lebontó anyagokról szóló 2037/2000/EK rendelet értelmében a Közösségben 2006. január 1. és december 31. között kritikus alkalmazási célokra felhasználható metil-bromid-mennyiségek meghatározásáról
(az értesítés a C(2006) 1244. számú dokumentummal történt)
(Csak az angol, francia, holland, lengyel, olasz, portugál és spanyol nyelvű szöveg hiteles)
(2006/350/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az ózonréteget lebontó anyagokról szóló, 2000. június 29-i 2037/2000/EK európai parlamenti és tanácsi rendeletre (1) és különösen annak 3. cikke (2) bekezdése ii. pontjára,
mivel:
(1)
A 2037/2000/EK rendelet 3. cikke (2) bekezdése i. pontjának d) alpontja és 4. cikke (2) bekezdése i. pontjának d) alpontja tiltja a metil-bromid 2004. december 31. után történő gyártását, behozatalát és forgalomba hozatalát minden alkalmazási célra, kivéve többek között (2) a 3. cikk (2) bekezdésének ii. pontja szerinti kritikus alkalmazási célokat és a montreali jegyzőkönyvet aláíró felek IX/6. határozatában megállapított kritériumok, továbbá minden olyan vonatkozó feltétel szerinti kritikus alkalmazási célt, amelyekről a felek megállapodtak. A kritikus alkalmazási célokra engedélyezett eltérések célja korlátozott mentesség biztosítása annak érdekében, hogy rendelkezésre álljon egy rövid idő az alternatívák bevezetésére.
(2)
A IX/6. határozat megállapítja, hogy a metil-bromid csak akkor minősül „kritikusnak”, ha a kérelmező meghatározza, hogy a metil-bromidnak az adott alkalmazási célra való rendelkezésre nem állása jelentős piaci zavart okozna; és hogy nem áll a felhasználó rendelkezésére olyan műszakilag és gazdaságilag kivitelezhető alternatíva vagy helyettesítő anyag, amely környezet- és egészségvédelmi szempontból elfogadható, és amely megfelelő a termesztett növények és a bejelentett körülmények szempontjából. Ezenkívül a metil-bromid esetleges kritikus alkalmazási célú gyártása és felhasználása csak akkor engedélyezhető, ha minden műszakilag és gazdaságilag kivitelezhető lépést megtettek a kritikus alkalmazási célra felhasznált mennyiség és a kapcsolódó metil-bromid-kibocsátás minimalizálására. A kérelmezőnek bizonyítania kell azt is, hogy megfelelően törekszik alternatív és helyettesítő anyagok értékelésére, kereskedelmi bevezetésére és a nemzeti szabályozó hatóság jóváhagyásának elnyerésére; és hogy kutatási programok vannak folyamatban az alternatív és helyettesítő anyagok kifejlesztésére és bevezetésére.
(3)
A Bizottság 79 javaslatot kapott kilenc tagállamtól a metil-bromid kritikus célú alkalmazására, így Belgiumtól (44 070 kg), Franciaországtól (259 097 kg), Németországtól (19 450 kg), Írországtól (1 250 kg), Olaszországtól (1 333 225 kg), Lengyelországtól (45 900 kg), Portugáliától (50 000 kg), Spanyolországtól (986 000 kg), Hollandiától (120 kg) és az Egyesült Királyságtól (139 285 kg). A kérelmezett összmennyiség 2 878 397 kg volt, ebből 2 690 275 kg (94 %) a metil-bromid betakarítás előtti alkalmazására és 188 140 kg (6 %) a betakarítás utáni alkalmazásra vonatkozik. Később Németország tájékoztatta a Bizottságot arról, hogy minden javaslatát visszavonta, mivel az alternatívák már rendelkezésre állnak.
(4)
A Bizottság alkalmazta a IX/6. határozatában és a 2037/2000/EK rendelet 3. cikke (2) bekezdésének ii. pontjában meghatározott kritériumokat a 2006-ban kritikus alkalmazási célra engedélyezhető metil-bromid-mennyiség meghatározására. A Bizottság azt találta, hogy megfelelő alternatív anyagok állnak rendelkezésre a Közösségen belül és terjedtek el a montreali jegyzőkönyv számos aláíró felénél abban az időszakban, amely a kritikus felhasználásra vonatkozó javaslatoknak a tagállamok általi összeállítása óta eltelt. Ennek eredményeképp a Bizottság meghatározta, hogy 1 607 587 kg metil-bromid használható fel 2006-ban a kritikus alkalmazási célok kielégítésére a tagállamokban, amelyek a metil-bromid használatát kérelmezték. Ez a mennyiség az Európai Közösség 1991. évi metil-bromid felhasználása 8,4 %-ának felel meg, és azt jelenti, hogy a metil-bromid több mint 91,6 %-át alternatív anyagokkal váltották fel. A kritikus alkalmazási célra vonatkozó kategóriák hasonlóak a montreali jegyzőkönyv aláíró feleinek tizenhatodik ülésén meghozott XVI/2. határozatának (3) IIB szakaszában és a tizenhetedik ülés XVII/9. határozatának (4) A. táblázatában meghatározottakhoz.
(5)
A 3. cikk (2) bekezdésének ii. pontja kötelezi a Bizottságot annak meghatározására, hogy mely felhasználók élvezhetik a kritikus alkalmazási célok előnyeit. Mivel a 17. cikk (2) bekezdése kötelezi a tagállamokat a metil-bromid alkalmazásában érintett személyzet minimális szakképzési követelményeinek meghatározására, és mivel a fertőtlenítés az egyetlen alkalmazási cél, a Bizottság megállapította, hogy kizárólag a metil-bromidos fertőtlenítést végző személyek azok a felhasználók, akik számára a tagállam javasolja és a Bizottság engedélyezi a metil-bromid kritikus alkalmazási célokra történő felhasználását. A fertőtlenítést végző személyek rendelkeznek a biztonságos alkalmazáshoz szükséges képesítéssel, inkább, mint például a gazdálkodók vagy malomtulajdonosok, akik általában nem rendelkeznek a metil-bromid alkalmazásához szükséges képesítéssel, de akiknek az ingatlanán az alkalmazás megtörténik. Ezeken túlmenően a tagállamok eljárásokat léptettek életbe azoknak a területükön működő, fertőtlenítést végző személyeknek a kijelölésére, akik számára engedélyezett a metil-bromid kritikus alkalmazási célokra történő felhasználása.
(6)
A IX/6. határozat megállapítja, hogy a metil-bromid kritikus alkalmazási célokra történő előállítása és felhasználása csak akkor engedélyezhető, ha nem áll rendelkezésre metil-bromid meglévő felhalmozott raktárkészletből vagy újrahasznosított készletből. A 3. cikk (2) bekezdésének ii. pontja megállapítja, hogy a metil-bromid gyártása és behozatala csak akkor engedélyezhető, ha a felek egyikétől sem áll rendelkezésre visszagyűjtött vagy regenerált metil-bromid. A IX/6. határozattal és a 3. cikk (2) bekezdésének ii. pontjával összhangban a Bizottság meghatározta, hogy 50 047 kg raktárkészlet áll rendelkezésre kritikus alkalmazási célokra.
(7)
A 4. cikk (2) bekezdésének ii pontja kimondja, hogy - a 4. cikk (4) bekezdésére is figyelemmel - a gyártókon és importőrökön kívül más vállalkozások számára 2005. december 31-ét követően tilos a metil-bromid forgalomba hozatala és felhasználása. A 4. cikk (4) bekezdése megállapítja, hogy a 4. cikk (2) bekezdése nem vonatkozik a szabályozott anyagok forgalomba hozatalára és felhasználására, ha azokat azért használják, hogy a 3. cikk (2) bekezdése szerint meghatározott felhasználók kritikus alkalmazásra irányuló engedélyezett kérelmeit teljesítsék.
Ezért a gyártókon és importőrökön kívül a Bizottság által 2006-ban bejegyzett, fertőtlenítést végző személyek forgalomba hozhatnak metil-bromidot, és felhasználhatják azt a kritikus alkalmazási célra 2005. december 31. után. A fertőtlenítést végző személyek legtöbbször az importőrt kérik fel a metil-bromid-behozatal és -ellátás elvégzésére. A Bizottság által 2005-ben kritikus alkalmazási célokra bejegyzett, fertőtlenítést végző személyek a 2006. évre átvihetik a 2005-ben fel nem használt metil-bromidot (a továbbiakban: készlet). Az Európai Bizottság engedélyezési eljárásokat vezetett be azzal a céllal, hogy az ilyen metil-bromid-készleteket csökkentsék, mielőtt további metil-bromid importálására vagy gyártására kerülne sor 2006-ban a kritikus alkalmazásra irányuló engedélyezett kérelmek teljesítése érdekében.
(8)
A metil-bromid felhasználásának három, e határozatban szereplő formája biocid felhasználásnak minősül, amelyre további megkötések alkalmazandók. A 2032/2003/EK bizottsági rendelet (5) a metil-bromidot biocid anyagként azonosítja, amelyet 2006. szeptember 1. után nem lehet forgalomba hozni. A Bizottság felhatalmazhatja a tagállamokat arra, hogy ezen időpontot követően metil-bromidot használjanak, feltéve hogy a tagállam megfelel a 2032/2003/EK rendelet 4a. cikke szerinti „nem helyettesíthető felhasználás” feltételeinek. E határozat 1., 4. és 8. melléklete tartalmazza azokat a biocid felhasználásra alkalmazható metil-bromid-mennyiségeket, amelyek 2006. szeptember 1. utáni bármilyen felhasználásához a 2032/2003/EK rendelet alapján „nem helyettesíthető felhasználási” engedély szükséges.
(9)
Mivel a metil-bromid kritikus alkalmazási célokra történő felhasználása 2006. január 1-jétől alkalmazandó, és annak biztosítása érdekében, hogy az érdekelt társaságok és működtetők részesülhessenek az engedélyezési rendszerből, helyénvaló ezt a határozatot ettől az időponttól alkalmazni.
(10)
Az e határozatban előírt intézkedések összhangban vannak a 2037/2000/EK rendelet 18. cikke alapján létrehozott bizottság véleményével,
ELFOGADTA EZT A HATÁROZATOT:
1. cikk
A Belga Királyság, a Spanyol Királyság, a Francia Köztársaság, Írország, az Olasz Köztársaság, a Holland Királyság, a Lengyel Köztársaság és Nagy-Britannia és Észak-Írország Egyesült Királysága engedélyt kap összesen 1 607 587 kg metil-bromid kritikus alkalmazási célra történő felhasználására 2006. január 1. és december 31. között, az 1-8. mellékletben meghatározott mennyiségeknek és kategóriáknak megfelelően.
2. cikk
A Belga Királyság, az Olasz Köztársaság és Nagy-Britannia és Észak-Írország Egyesült Királysága nem kap engedélyt a metil-bromid biocid felhasználása tekintetében 2006. szeptember 1-jétőldecember 31-ig, kivéve ha a 2032/2003/EK rendelet 4a. cikkében leírt eljárásokat követően az 1., 4. és 8. mellékletben található meghatározott felhasználási célokra az érintett tagállamok megkapják a „nem helyettesíthető felhasználási” engedélyt.
3. cikk
Minden egyes tagállam esetében a tagállam illetékes hatósága által kritikus alkalmazási célra rendelkezésre állóként bejelentett raktárkészletet le kell vonni az adott tagállam által kritikus alkalmazási célok kielégítésére behozható vagy gyártható mennyiségből.
4. cikk
Ezt a határozatot 2006. január 1-jétől2006. december 31-ig kell alkalmazni.
5. cikk
Ennek a határozatnak a Belga Királyság, a Spanyol Királyság, a Francia Köztársaság, Írország, az Olasz Köztársaság, a Holland Királyság, a Lengyel Köztársaság, a Portugál Köztársaság, valamint Nagy-Britannia és Észak-Írország Egyesült Királysága a címzettje.
Kelt Brüsszelben, 2006. április 28-án.

Labels: 7
1
18
20